
	INSTRUKS FOR DEKAN/HØGSKOLEREKTOR

	Fastsatt av:
	Universitetsstyret i sak S 28-05

	Fastsatt dato:
	19. mai 2005

	Hjemmel:
	Universitets- og høgskoleloven §§ 9-1 og 9-2,

Hovedinstruks fra utdannings- og forskningsdepartementet om økonomiforvaltningen ved statlige universiteter og høyskoler, punkt 2.2

	Arkivref:
	200502805-20, vedlegg 3


Ansvar og myndighet

Dekan/høgskolerektor er avdelingsstyrets leder og utgjør sammen med fakultetsdirektør/ høgskoledirektør avdelingens daglige ledelse. Dekan/høgskolerektor har den daglige ledelse av avdelingens faglige virksomhet. 

Dekan/høgskolerektor, og i dennes sted, prodekan/prorektor, har rett til å delta i møter i alle avdelingens styrer, råd og utvalg.

Dekan/høgskolerektor avgjør saker i det omfang disse ikke kan utsettes til avdelingsstyret kommer sammen i møte. Avdelingsstyret kan gi dekan/høgskolerektor fullmakt til å avgjøre saker som bør besluttes før neste ordinære avdelingsstyremøte, men som ikke er viktige nok til at ekstraordinært møte innkalles. 

Dekan/høgskolerektor avgjør spørsmål om prioritering av ressurser (budsjett- og personalmessige), innenfor rammer og retningslinjer fastsatt av avdelingsstyret. Dette omfatter ikke saker av uvanlig/prinsipiell art eller av stor økonomisk betydning. Slike saker skal alltid behandles av avdelingsstyret. 

Rektor har ansvar for personalomsorg og -utvikling for dekan/høgskolerektor.

Dekan/høgskolerektor har ansvar for personalomsorg og -utvikling for prodekan og instituttleder. 

Sentrale arbeidsoppgaver 

Dekan/høgskolerektor er avdelingens talsperson og representant utad.

Dekan/høgskolerektor skal se til at strategien for avdelingens utdannings-, forsknings- og formidlingsvirksomhet blir fulgt opp og er i samsvar med mål og rammer fastsatt av overordnet myndighet. 

Dekan/høgskolerektor skal se til at forskningens uavhengighet ivaretas ved avdelingen.

Dekan/høgskolerektor skal sørge for gode kommunikasjons- og informasjonslinjer mellom nivåene i organisasjonen.

Dekan/høgskolerektor skal være godt orientert om forskningsvirksomheten ved avdelingen og kvaliteten av denne. Dekan/høgskolerektor skal stimulere til videre faglig utvikling blant de vitenskapelig tilsatte.

Dekan/høgskolerektor skal arbeide for at forskningsresultater formidles til allmennheten og bidra til innovasjon og kommersialisering av forskningsresultater. 

Dekan/høgskolerektor skal bidra til å sikre at studieprogrammene er i samsvar med samfunnets behov og etterspørselen fra studenter og marked, og at undervisningen holder høy kvalitet.

Dekan/høgskolerektor skal ha god dialog med samfunns- og næringsliv og bygge nettverk både regionalt, nasjonalt og internasjonalt. 

Dekan/høgskolerektor skal iverksette og følge opp personalpolitiske strategier og tiltak blant de vitenskapelig ansatte.

Dekan/høgskolerektor skal sammen med fakultetsdirektør/høgskoledirektør påse at arbeids- og læringsmiljøet er fullt ut forsvarlig ut fra en vurdering av hensynet til helse, miljø, sikkerhet og velferd.

Dekan/høgskolerektor skal bidra til hensiktsmessig arbeidsdeling med fakultets-/høgskoledirektør innenfor rammen av gjeldende instrukser.

